Ego Robertus, comes Nivernensis et ego Mathildis comitissa, notum fieri volumus presentibus et futuris quod pro debito sexaginta librarum quas comes Guido debebat ecclesie sancti Satyri de forisfacto quod homines sui fecerant apud Mevam et pro salute comitis Guidonis et animarum nostrarum, communi assensu infantium ejusdem comitis concessimus et donavimus in perpetuam elemosinam eidem ecclesie Humbergam viduam, quondam uxorem Andree Fulcherii, cum Johanne filio suo et filia sua Maria et quicquid juris habebamus in illis, ita libere et quiete quod neque nos, neque aliquis successorum nostrorum poterimus aliquid juris vel alicujus consuetudinis reclamare in illis, vel in heredibus eorum, seu servitium quod nobis facere consueverant vel heredes eorum nobis huc heredibus nostris facturi essent a modo faciant ecclesie sancti Satyri. Tali etiam conditione fecimus hoc donum quod si quis successorum nostrorum, quod Deus avertat, ipsum evacuare presumpserit, predictas sexaginta libras solvere tenebitur memorate ecclesie absque ulla diminutione ita quidem quod servitia que ipsi vel heredes eorum fecerint ipsi ecclesie nullo modo computentur in catallum. Actum est hoc apud Tornodorum anno incarnationis Domini millesimo centesimo septuagesimo septimo. Testes sunt: Nargodus de Tociaco, Stephanus de Petra pertusa, Odo de Gonessa, Petrus de sancto Perregno, prepositus Autissiodorensis, Vuillelmus prior sancti Satyri, Johannes prior sancti Amatoris et David, canonicus sancti Satyri.